Oud-polisiesegsman skuldig oor vervalste matrieksertifikaatKol. Vincent Mdunge. Foto: Verskaf Vincent Mdunge, voormalige kolonel en woordvoerder van die polisie in KwaZulu-Natal, is Woensdag in die Durbanse streekshof skuldig bevind op aanklagte van bedrog en vervalsing van ŉ matrieksertifikaat. “Die staat het bewys dat hy nie ŉ geldige matrieksertifikaat het nie,” het landdros Thandeka Fikeni in haar uitspraak gesê. Mdunge is daarvan beskuldig dat hy ŉ vervalste matrieksertifikaat ingedien het toe hy in 1987 by die polisie aangesluit het. Hy het bedank nadat die bewerings in September 2013 aan die lig gekom het. Hy is ŉ maand later in hegtenis geneem. Mdunge het tereg gestaan op twee aanklagte van bedrog en een van vervalsing. Staatsaanklaer Barend Groen het tydens die verhoor aangevoer dat Mdunge in 1985 matriek gedruip het. Hy het ŉ hereksamen in 1986 geskryf en weer gedruip. Groen het aangevoer dat Mdunge se matrieksertifikaat vervals was, en dat die eksamennommer wat op die sertifikaat voorkom sy gr.10-eksamennommer was. Fikeni het Mdunge vrygespreek op ŉ aanklag van bedrog en gesê daar kon nie behoorlik bewys word dat Mdunge homself wanvoorgestel het toe hy in 1987 by die polisie aangesluit het nie. Hy het destyds as ŉ spesiale konstabel aangesluit, en het slegs ŉ gr.10-kwalifikasie hiervoor benodig. Mdunge is skuldig bevind op die tweede aanklag van bedrog omdat hy ŉ salaris verdien het waarop hy nie geregtig was nie. Die hoogste vlak wat ŉ polisiebeampte sonder matriek in die polisie kan behaal, is die rang van adjudant-offisier. Mdunge is tot kolonel bevorder. Die staat het aangevoer dat Mdunge die polisie uit R3,5 miljoen bedrieg het op grond van sy vervalsde matrieksertifikaat. Fikeni het saamgestem dat die polisie bedrieg is, maar dat die bedrag minder moet wees. Adv. Saleem Khan, Mdunge se regsverteenwoordiger, het reeds aangedui dat sy kliënt om verlof tot appèl gaan aansoek doen. Die saak is tot 17 Desember uitgestel.